**Пројекат PERFORM[[1]](#footnote-1) у сарадњи са Републичким секретаријатом за јавне политике (РСЈП) објављује**

**ЈАВНИ ПОЗИВ**

**за акредитованe научно-истраживачкe организацијe (институтe, факултетe, универзитетe и центарe изузетних вредности)[[2]](#footnote-2) који ће спроводити истраживање на одабране теме у области друштвених наука чији ће резултати послужити за креирање, односно спровођење јавних политика или припрему правног оквира у одређеној области**

**Предмет јавног позива**

Предмет јавног позива је **конкурс за спровођење истраживања на теме[[3]](#footnote-3):**

1. **Ниво корпоративног управљања у јавним предузећима чији је оснивач Република Србија, у надлежности Министарства привреде;**
2. **Анализа регулаторног оквира за развој предузетништва младих у три најперспективније делатности са предлогом поједностављења пословања за младе предузетнике, у надлежности Министарства омладине и спорта;**
3. **Анализа тржишта постпродајних услуга (aftermarkets) која би обухватила гаранције, сервисне услуге, промет и коришћење резервних делова у односу на најважније индустријске производе (моторна возила, електрични апарати и др.) и њихов утицај на одвијање тржишног надметања, у надлежности Комисије за заштиту конкуренције.**

Детаљни пројектни задаци за истраживаче за сваку од три наведене теме у целости се могу наћи на сајту РСЈП: <http://www.rsjp.gov.rs/>, као и на сајтовима сваког надлежног министарства, односно Комисије за заштиту конкуренције (у даљем тексту: Наручиоци истраживања) који су номиновали теме за истраживања.

Овај јавни позив за истраживаче представља једну од фаза у реализацији три пилот студије – истраживања чији ће резултати бити искоришћени за креирање, односно спровођење јавних политика или припрему правног оквира у одређеној области.утемељен на утврђеним доказима (енгл. evidence-based policy making). У претходној фази РСЈП је у сарадњи са PERFORM пројектом, одабрао наведене теме, које су у складу са приоритетима Владе, а које су номиновала два министарства, и једна независна и самостална организација која врши јавна овлашћења.

1. **Циљеви конкурса**

Општи циљ овог конкурса је да допринесе успостављању дугорочне сарадње између креатора јавних политика и истраживачке заједнице у области друштвених наука, како би се успоставио систем креирања јавних политика и правног оквира заснованог на принципу одлучивања утемељеном на утврђеним доказима, односно резултатима истраживања (evidence-based policy making).

Специфични циљеви конкурса су спровођење истраживања на три одабране теме, чији ће резултати бити искоришћени за креирање конкретних јавних политика у овим областима, у којима је утврђена највећа потреба, с једне стране, и највеће могућности, с друге стране, за креирање јавних политика, односно прописа заснованих на принципу одлучивања утемељеном на утврђеним доказима.

Крајњи циљ се огледа у тежњи да се успостави механизам за примену овог принципа у систему одлучивања, као и да се институтима и центрима за истраживања пружи могућност да се системски укључе у њега.

1. **Општи услови**

На овај конкурс се могу пријавити **Акредитоване научно-истраживачке организације** (институти, факултети, универзитети и центри изузетних вредности).

* Научно-истраживачке организације ће бити главни носиоци истраживања и са њима ће бити склопљен уговоро спровођењу истраживања. Научно-истраживачке организације имају обавезу да обезбеде најмање једну особу као носиоца пројекта из своје институције. Пројектним задатком је дефинисано да научно-истраживачке организације имају могућност да ангажују и истраживаче који долазе из организације цивилног друштва, „think tank“ организација или независне истраживаче за потребе спровођења пилот студија, односно анализа, под условом да они испуњавају услове наведене у конкурсу, односно у пројектном задатку;
* Истраживање ће се спроводити по унапред утврђеној методологији коју предлаже апликант, а која ће се заснивати на утврђеним критеријумима из појединачних пројектних задатака;
* Пријаву на овај конкурс доставља овлашћена особа испред акредитоване научно- истраживачке организације;
* Одабир истраживача врше наручиоци истраживања (надлежно министарство, односно Комисија за заштиту конкуренције) у сарадњи са РСЈП и пројектом PERFORM, што је ближе одређено у сваком појединачном пројектном задатку.
1. **Буџет**
* Средства планирана за извођење сваког појединачног истраживања износе максимално до 20.000 евра, у динарској противвредности по курсу Народне банке Србије на дан потписивања уговора о спровођењу истраживања. Тачан максималан износ за свако истраживање прецизиран је у поједничаним пројектним задацима које су дефинисали наручиоци истраживања и који чине саставни део овог јавног позива;
* Након избора акредитоване научно-истраживачке организације, пројекат PERFORM ће склопити уговор са одабраним организацијама, и пренети им средства планирана за реализацију истраживања, према утврђеном плану исплате, наведеном у тачки 9. овог конкурса под називом *Уговарање и пренос средстава;*
* Услови финанисирања дефинишу шта су прихватљиви трошкови који ће бити одобрени рализатору истраживања. Прихватљиви трошкови су трошкови који су неопходни за

реализацију истраживања (хонорари за истраживаче, путни трошкови у случају теренског истраживања и организације фокус група, трошкови прибављања потребних података, уколико их је немогуће прибавити бесплатно, штампање упитника, и други трошкови које изсикује само истраживање). Трошкови који нису прихватљиви за финансирање, односе се на набавку опреме, текуће трошкове најма простора, тј. све оно што институција – носилац истраживања може да обезбеди као услове рада за истраживаче;

* Комисија за оцену и селекцију задржава право да одлучи о оправданости наведених трошкова у буџету апликанта.
1. **Временски оквир истраживања**

Време у коме се истраживање врши од четири до шест месеци, а крајњи рок за предају финалних истраживачких извештаја са свим потребним документима је 30. септембар 2016. године.

Временски оквири за свако појединачно истраживање назначен је у појединачним пројектним задацима који су саставни део овог јавног позива.

1. **Конкурсна документација**

Подносилац захтева за финансирање студије, односно анализе на одабрану тему, мора

приложити следећа документа на српском језику (Нацрт истраживања мора да буде достављен на српском и енглеском језику):

1. **Нацрт истраживања** (НА СРПСКОМ И ЕНГЛЕСКОМ ЈЕЗИКУ) који мора одговорити на захтеве наведене у појединачном пројектном задатку за чију реализацију се потражују средства;
2. **Нацрт буџета** за финансирање истраживања треба да буде припремљен и разрађен у предложеном формату (exel табели), и да детаљно приказује све појединачне трошкове истраживања (доступан на сајту РСЈП);
3. **Биографије/CV** свих чланова истраживачког тима, (из институције носиоца истраживања, али и свих ангажованих чланова тима, који нису из институције која је носилац истраживања), а према критеријумима дефинисаним у сваком појединачном пројектном задатку;
4. **Изјава** под кривичном и материјалном одговорношћу да тражена средства за финансирање истраживања нису већ обезбеђена из других извора;
5. Све остале документе, препоруке, релевантна истраживања и сл. које су наведене у појединачном пројектном задатку за сваку тему. (*Напомена:* Обратити поcебно пажњу на овај захтев, јер се он разликује за сваку појединачну тему).
6. **Достава пријаве и рок за достављање**

Конкурс је отворен од **22. фебруара 2016**. године до **8. марта 2016.** године. Тражена конкурсна документација из тачке 5 овог позива, са назнаком „ПРИЈАВА НА КОНКУРС - ЗАХТЕВ ЗА ФИНАНСИРАЊЕ ИСТРАЖИВАЊА“ доставља се на:

* Електронску адресу: perform@rsjp.gov.rs

и

* Редовном поштом на адресу Републички секретаријат за јавне политике, Група за сарадњу са привредним субјектима и грађанима и за покретање иницијатива, Немањина 22-26, 11000 Београд, са назнаком „ПРИЈАВА НА КОНКУРС - ЗАХТЕВ ЗА ФИНАНСИРАЊЕ ИСТРАЖИВАЊА“ (НЕ ОТВАРАТИ)“.

Редовном поштом је потребно доставити сву тражену документацију из тачке 5 овог позива у два примерка, потписано и оверено од стране Институције која конкурише.

На конкурсу ће бити разматране само **потпуне пријаве**, које садрже све тражене документе, а које су које су благовремено послате. Непотпуне пријаве, као и пријаве послате након истека наведеног рока неће се узимати у разматрање.

1. **Вредновање поднетих пријава и oдлука о избору истраживачког тима**

Одлуку о избору научно-истраживачке организације која ће бити реализатор истраживања, студије, односно анализе, на основу достављених пријава, утврдиће Комисија за оцену и селекцију достављених пријава.

Комисија ће бити посебно формирана за оцену предлога истраживања **за сваку појединачну тему**. Састав Комисије ће чинити: представници РСЈП, наручиоци истраживања и Пројекта PERFORM.

Комисија ће утврдити Листу вредновања и рангирања пријављених захтева за доделу средстава за истраживање, студије, односно анлизе, у року од 14 дана од дана крајњег рока за подношење пријава, тј. до **23. марта 2015. године**, на основу следећих критеријума:

* Јасно описане ток истраживања и методологија који кореспондирају са пројектинм задатком који су дефинисали наручиоци истраживања;
* Да тражена средства за финансирање истраживања нису већ обезбеђена из других извора (овај критеријум је елиминациони);
* Оправданост предложеног буџета;
* Реалистичан рок за реализацију истраживања, максимум до 6 месеци;
* Специфични критеријуми које су дефинисали појединачни наручиоци истраживања, у зависности од теме, наведени у сваком појединачном пројектном задатку.

Листа вредновања и рангирања пријављених тема биће објављена на званичној интернет страници РСЈП и наручилаца истраживања. На основу листе рангирања ће бити донете одлуке о финансирању студија, односно истраживања.

Учесници конкурса имају право приговора на утврђену Листу вредновања и рангирања, као и увида у поднете пријаве и приложену документацију у року од три радна дана од објављивања Листе.

Одлуку о приговору доноси Комисија за оцењивање и селекцију поднетих пријава у року од 5 дана од дана истека рока за пријем приговора.

1. **Доступност резултата**

Коначна одлука о избору реализатора истражиавања, биће донета у року од 8 дана од утврђивања Листе вредновања и рангирања, тј. најкасније до **31. март 2016. године**. Ова одлука ће бити објављена на интернет страници РСЈП и на сајтовима наручилаца истраживања.

Изабрани учесници овог конкурса, биће писмено обавештени о резултатима избора, као и о свим даљим корацима у вези са реализацијом истраживања, одабрани реализатори истраживања ће бити благовремено обавештени.

1. **Уговарање и пренос средстава**

**Склапање уговора**: На основу Одлуке о избору реализатора истраживања и додели средстава за спровођење истраживања, закључује се **Уговор о додели средстава и спровођењу истраживања** између пројекта PERFORM и реализатора истраживања.

**Пренос средстава**:

 Финасијска средстав ће се реализатору истраживања преносити у три транше и то следећом динамиком:

* Прва транша, у износу од 40% од укупно одобреног буџета, биће пренета пре почетка истраживања, а након потписивања Уговора;
* Друга транша, у износу од 40% од укупно одобреног буџета, биће пренета након предаје првог нацрта истраживачког извештаја;
* Трећа транша, у износу од 20% од укупног одобреног буџета, биће пренета након прихваћеног финалног истраживачког извештаја.
1. **Извештавање**

Реализатор истраживања дужан је да, у року од месец дана по завршетку истраживања, пројекту PERFORM достави Извештај о утрошку средстава који јасно показује наменско коришћење истих.

Извештај треба да садржи наративни и финансијски део који кореспондира са прихваћеним предлогом буџета за спровођење истраживања од стране Комисије за оцену и селекцију пријава, као и од стране пројекта PERFORM. Овај извештај треба да садржи и податке о реализацији истраживања и утрошеним средствима за свку активност појединачно.

Реализатор истраживања дужан је да, у сваком тренутку на захтев пројекта PERFORM, омогући увид у ток реализације истраживања, увид у све додатне садржајне и административне информације о истраживању, као и сву финансијску документацију везану за спровођење истраживања.

У случају неизвршења обавеза, давања неистинитих података, ненаменског трошења средстава или неиспуњавања одредби Уговора о финансирању истраживања у предвиђеним роковима, пројекат PERFORM има право да раскине уговор за финансирање и да затражи повраћај средстава са припадајућом законском затезном каматом.

1. **Информације**

Додатне информације у вези са конкурсом могу се добити на телефоне:

(011) 333 42 03 Диана Пауновић и

060 73 73 678 Светлана Кијевчанин

За сва специфична питања везана за појединачну тему, особе за контакт су:

Министарство привреде

011/3642-905, Ирена Булатовић, Сектор за контролу и надзор над радом јавних предузећа

irena.bulatovic@privreda.gov.rs

Министарство омладине и спорта

011/3117-164, Бојана Перовић, Сектор за омладину

bojana.perovic@mos.gov.rs

Комисија за заштиту конкуренције

011/3811-915, Јелена Граховац, Сектор за економске анализе jelena.grahovac@kzk.gov.rs

PERFORM тим, РСЈП и наручиоци истраживања нуде могућност свим заинтересованима да дођу на информативне сесије о учешћу на овом конкурсу, које ће се одржати **29. фебруарa и 1. мартa 2016. године** у просторијама РСЈП и то по следећем распореду:

- 29. фебруара 2016. године у 10:00 часова – *Ниво корпоративног управљања у јавним предузећима чији је оснивач Република Србија,* у надлежности Министарства привреде;

- 29. фебруара 2016. године у 13:00 часова – *Анализа регулаторног оквира за развој предузетништва младих у три најперспективније делатности са предлогом поједностављења пословања за младе предузетнике*, у надлежности Министарства омладине и спорта;

- 1. марта 2016. године у 10:00 часова – *Анализа тржишта постпродајних услуга (aftermarkets) која би обухватила гаранције, сервисне услуге, промет и коришћење резервних делова у односу на најважније индустријске производе (моторна возила, електрични апарати и др.) и њихов утицај на одвијање тржишног надметања*, у надлежности Комисије за заштиту конкуренције.

Долазак на овај разговор потребно је унапред најавити на горе наведене телефоне за контакт. У зависности од теме, на сесијама ће бити присутни и представници сваког од надлежних министарстава односно Комисије за заштиту конкуренције, који су наручиоци истраживања.

1. Пројекат PERFORM финансира Швајцарска агенција за развој и сарадњу (SDC), а у Србији га спроводи Представништво HELVETAS Swiss Intercooperation SRB у партнерству са Универзитетом у Фриборгу у Швајцарској. [↑](#footnote-ref-1)
2. У складу са чланом 30 Закона о научно-истраживачкој делатности: <http://www.paragraf.rs/propisi/zakon_o_naucnoistrazivackoj_delatnosti.html> [↑](#footnote-ref-2)
3. Теме су одабране на основу Јавног позива који је РСЈП расписао 1. децембра 2015. а номиновала су их Министарства и независне организације које врше јавна овлашћења. [↑](#footnote-ref-3)